DÔVODOVÁ  SPRÁVA

Všeobecná časť

Predkladaným návrhom sa vykonáva § 3 ods. 2  č. 488/2002 Z. z. o veterinárnej starostlivosti a o zmene niektorých ďalších zákonov.

Cieľom predkladaného návrhu je úplná transpozícia Smernice Rady 77/99/EHS z 21. decembra 1976 o riešení hygienických otázok pri obchodovaní s mäsovými výrobkami v Spoločenstve (Úradný vestník Európskych spoločenstiev, L 26,  31.1.1977 s.85), ktorá si vyžaduje implementáciu v SR. Nevyhnutnosť prijatia nariadenia je podmienená potrebou ochrany zdravia ľudí a zabezpečenia zdravotnej neškodnosti potravín živočíšneho pôvodu. Ďalším závažným dôvodom predloženia tohto návrhu nariadenia je úplne zosúladiť slovenskú legislatívu s  pravidlami  a štandardmi veterinárnej legislatívy Európskej únie.   Nutnosť vypracovania novej právnej úpravy vo veterinárnej  oblasti  vyplýva zo záväzkov Slovenskej republiky a  požiadaviek  Európskej únie vyžadovaných v rámci transpozície Európskej  veterinárnej legislatívy  do národnej legislatívy Slovenskej republiky  a dosiahnutia úplnej  právnej zhody najneskôr do 1.1. 2003.       

Nepredpokladá sa dopad na rozpočty obcí alebo vyšších územných celkov. Návrh nariadenia nebude mať negatívny dopad na životné prostredie.

Návrh aproximačného nariadenia je  v súlade s Ústavou Slovenskej republiky, zákonom č. 19/2002 Z. z., ktorým sa ustanovujú  podmienky vydávania  aproximačných  nariadení vlády Slovenskej republiky v znení zákona č. 207/2002 Z. z.   a zákonom č. 488/2002 Z. z. o veterinárnej starostlivosti a o zmene niektorých zákonov. 

	Ministerstvo financií SR listom č. 21250/2003-81 zo 7.10.2003  žiadalo dôvodovú správu doplniť o vyjadrenie dopadu na štátny rozpočet. Návrh nariadenia vlády nebude mať dopad na štátny rozpočet.

DOLOŽKA  ZLUČITEĽNOSTI
právneho predpisu
 s právom Európskych spoločenstiev a právom Európskej únie

1.  Navrhovate právneho predpisu: vláda Slovenskej republiky

2.	Názov návrhu právneho predpisu: Nariadenie vlády Slovenskej republiky, ktorým sa mení nariadenie vlády Slovenskej republiky č. 286/2003 Z. z.  o požiadavkách v záujme zdravia ľudí pri výrobe a uvádzaní na trh mäsových výrobkov a určitých ostatných produktov živočíšneho pôvodu

3.	Záväzky Slovenskej republiky vo vzťahu k Európskym spoločenstvám a Európskej  únii:

Návrh nariadenia svojou problematikou patrí medzi prioritné oblasti aproximácie práva uvedené v čl. 70 Európskej dohody o pridružení (ochrana zdravia a života ľudí, zvierat a rastlín) a medzi priority odporúčané v Bielej knihe (5. Poľnohospodárstvo – II. Legislatíva pre oblasti veterinárstva, zdravotného stavu rastlín a výživy zvierat - Kontrolné opatrenia).
Problematika návrhu nariadenia je prioritou podľa Partnerstva pre vstup, je prioritou podľa Screeningu 2001 ako aj prioritou podľa NPAA. Návrh nariadenia patrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003.
Slovenská republika akceptuje acquis v kapitole „Poľnohospodárstvo„  a je pripravená na jeho implementáciu k referenčnému dátumu vstupu do EÚ 1. mája 2004.

4.	Problematika návrhu právneho predpisu je v práve Európskych spoločenstiev a Európskej únie upravená v:
a)
1.	Smernica rady č. 77/99/EHS z 21. decembra 1976 o riešení hygienických otázok pri obchodovaní s mäsovými výrobkami v Spoločenstve (Úradný vestník Európskych spoločenstiev, L 26,  31.1.1977 s.85) v znení neskorších právnych aktov.
2.	Rozhodnutie Komisie č. 94/383/ES z 3. júna 1994 o kritériách, ktoré sa budú uplatňovať v zariadeniach na výrobu mäsových výrobkov, ktorých štruktúra alebo výroba nemá priemyselný charakter(Úradný vestník Európskych spoločenstiev,  L 174, 8.7. 1994 , s.33
3.	Smernica Komisie č. 83/577/EHS z 15. novembra 1983, ktorou sa mení a dopĺňa Smernica 83/201/EHS o stanovení výnimiek zo Smernice Rady 77/99/EHS pre niektoré výrobky, ktoré obsahujú iné potraviny a len malé percento mäsa alebo mäsových výrobkov. (Úradný vestník Európskych spoločenstiev,  L 334, 29.11.1983 s. 21).
4.	Rozhodnutie Komisie č. 94/837/ES zo 16.decembra 1994 ukladá zvláštne podmienky schvaľovania prebaľovacích stredísk, na ktoré sa vzťahuje Smernica Rady 77/99/EHS a pravidlá marketingu ich výrobkov (Úradný vestník Európskych spoločenstiev,  L 352, 31.12.1994 s.15.
5.	Rozhodnutie Komisie č. 96/658/ES z 13. novembra 1996 ustanovujúce špeciálne podmienky pre schvaľovanie zariadení umiestnených na veľkoobchodných trhoch (Úradný vestník Európskych spoločenstiev,  L 302, 26.11.1996, s.22.
6.	Smernica Komisie č. 83/201/EHS z 12. apríla 1983, ktorou sa ustanovujú výnimky zo Smernice Rady 77/99/EHS pre určité produkty, ktoré obsahujú iné požívatiny a len malé percento mäsa alebo mäsového výrobku (Úradný vestník Európskych spoločenstiev,  L 112, 28.4 1983 , s. 28.

b)
Smernica Rady, Smernica Komisie a Rozhodnutia Komisie uvedené v bodoch 1 až 5 sú preložené do slovenského jazyka; do úradného prekladu v slovenskom jazyku možno nazrieť v sídle Inštitútu pre aproximáciu práva Úradu vlády Slovenskej republiky, Námestie Slobody 1/29, Bratislava.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná

6. Gestor ( spolupracujúce rezorty): Ministerstvo pôdohospodárstva Slovenskej republiky

7.	Účasť expertov pri príprave návrhu  a ich stanovisko k zlučiteľnosti návrhu s právom s právom Európskych spoločenstiev a s právom Európskej únie:  
bez účasti expertov

Osobitná časť

K bodom 1, 3, 5, 8, 9 a 10
	Upresňuje sa znenie poznámok pod čiarou z dôvodu zabezpečenia dôslednej transpozície smernice EÚ.

K bodu 2
	Náhrada slov vychádza z potreby zdôraznenia, že nejde o výrobky v plnom rozsahu ale o prípravky.

K bodom 4 a 12
	Dochádza k náprave  nesprávneho označenia odkazov.

K bodu 6
	Ustanovenie zahŕňa medzi orgány, ktoré sú povinné poskytnúť kontrolným orgánom potrebnú pomoc aj orgány verejnej moci.

K bodu 7
	Ustanovenie sa zosúlaďuje so znením príslušného článku transponovanej smernice.

K bodu 11
	Príslušným orgánom na vykonanie tam uvedených činností je štátna veterinárna a potravinová správa; preto sa ustanovenie upravuje.

K bodom 13 až 15
	Upresňujú sa požiadavky na škvarený živočíšny tuk a požiadavky na schvaľovanie prevádzkární.

K čl. II
	Účinnosť nariadenia sa navrhuje 1. decembra 2003.